《解语花 寒夜自制通草花，感怀而作》
清代·左锡嘉

光阴草草，世界花花，何处幽怀写。数椽鸳瓦，霜华重、课子一灯初灺。

机声轧轧。只赢得、珠泪盈把。谁为怜、生计难抛，剪彩消长夜。

休说寒闺韵雅。甚天然工巧，奚辨真假。叶攒花亚。

檀心苦、宛转细薰兰麝。并刀试乍。并不向、东风轻借。

待卖来、深巷明朝，增洛阳声价。

作者简介：左锡嘉，字婉芬，一字小云，晚号冰如，阳湖人。华阳道光甲辰进士、吉安知府赠太仆寺卿曾咏继室。有《浣香小草》、《吟云集》、《卷葹吟》、《冷吟集》。